શશિકલા ત્રણ દાયકાથી પણ વધુ સમય સુધી દિવંગત જયલલિતાનાં અંતરંગ સાથી અને સહયોગી રહ્યાં હતાં, પરંતુ આ બાબત રાજ્યના મુખ્યપ્રધાન બનવા માટેની લાયકાત ગણાય કે કેમ એ સવાલ છે. એક મહત્ત્વની વાત એ પણ છે કે અત્યંત નિકટતા છતાં જયલલિતાએ ક્યારેય શશિકલાને પોતાની રાજકીય વારસ ગણાવી ન હતી. તેમને ક્યારેય પક્ષ કે સરકારમાં કોઈ હોદ્દો આપ્યો ન હતો. જોકે શશિકલા પક્ષના નિર્ણયોની પ્રક્રિયામાં સામેલ રહેતાં. જયલલિતાની બીમારીના સમયે સારવાર કરતા ડૉક્ટરો ઉપરાંત માત્ર શશિકલાને જ તેમનાં સ્વાસ્થ્ય અંગે સંપૂર્ણ જાણકારી રહેતી હતી.